Antud juhul ei ole artiklis piisavalt faktilisi  asjaolusid, mis võimaldaksid teha konkreetseid järeldusi kuriteo toimepanemise kohta, kuid teatud juhtudel võib vastata tööandja selline käitumine karistusseadustiku (edaspidi KarS) § 143 (suguühendusele sundimine) või § 143¹ (sugulise kire rahuldamisele sundimise) süüteokoosseisu tunnustele. Esimese koosseisu puhul peab aset leidma seksuaalakt, milles üldistades kasutatakse vähemalt ühe osapoole poolt suguorganit. Teisel juhul võib suguühendusest erinev seksuaalakt seisneda erinevates tegudes nagu  eneserahuldamine, suguelundite ja muude erogeensete kehapiirkondade käperdamine jne, millesse kaasatakse teine isik. Kaasamine omakorda võib seisneda suguelundite masseerimises, striptiisi tegemises, käperdamise talumises, kehaosade silitamises jt. Seega on kaasamine laialt tõlgendatav mõiste, mis võib endas sisaldada erinevaid tegusid, kuid millede ühiseks tunnuseks on seotus suguiha rahuldamisega. Antud juhul võibki viidatud kolme tööotsijast neiu juhtumi põhjalikuma uurimise käigus leida tuvastamist sugulise kire rahuldamisele kaasamise või selle katse koosseis.